**Kölked Község Képviselő-testületének**

**16/2016. (XII. 5.) rendelete**

**a szociális célú tűzifa 2016. évi igénylésének részletes feltételeiről**

Kölked Község Önkormányzat Képviselő-testülete az Alaptörvény 32. cikk (2) bekezdésében kapott felhatalmazás alapján, a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 10. § (1) bekezdésében, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában meghatározott feladatkörében eljárva az alábbi rendeletet alkotja.

**1. §** A szociálisan rászorulók részére a szükséges tűzifa biztosításához természetbeni ellátás formájában támogatás nyújtható, a BMÖGF/69-50/2016. számú támogatói okiratban megállapított összmennyiség erejéig.

**2. §** (1) A tűzifa juttatás megállapítása kérelemre történik. Egy lakcímről egy kérelem nyújtható be.

(2) A tűzifa igénylésénél a szociális rászorultság feltétele, hogy a kérelmező családjában az egy főre jutó jövedelem ne haladja meg az öregségi nyugdíj mindenkori legkisebb összegének 150%-át, egyedül élő esetében 200%-át, valamint nem rendelkezik a szociális igazgatásról és szociális ellátásokról szóló 1993. évi III. törvény 4. § (1) bek. b) pontjában meghatározott vagyonnal.

(3) A rászorultság megállapításánál előnyt élveznek

a) az aktív korúak ellátására,

b) az időskorúak ellátására,

c) az időskorúak járadékára,

d) a települési támogatásra jogosultak (különösen a lakhatáshoz kapcsolódó rendszeres kiadások viselésével kapcsolatos támogatásban részesülők),

e) a gyermekek védelméről és a gyámügyi igazgatásról szóló 1997. évi XXXI. törvényben szabályozott halmozottan hátrányos helyzetű gyermeket nevelő családok,

f) rendszeres gyermekvédelmi kedvezményben részesülők,

g) a 3 vagy több gyermeket nevelő családok,

h) a fogyatékkal élő személyek,

i) a 65 éven felüli egyedül élő nyugdíjas jogosultak.

(4) Az ellenszolgáltatás nélkül nyújtott természetbeni ellátás mennyisége háztartásonként legfeljebb 5 m3. A tűzifa szállításából származó költségek az önkormányzatot terhelik.

(5) A kérelemről a képviselő-testület dönt.

(6) Amennyiben kérelmező a valóságnak nem megfelelő adatokról nyilatkozik kérelmében, úgy a kérelem elutasításra kerül.

(7) Támogatottak az átvételről a melléklet szerinti átvételi elismervényt írják alá.

**3.§** (1)Jelen rendelet a kihirdetést követő napon lép hatályba.

(2) Jelen rendelet 2017. május 31. napján hatályát veszti.

Kölked, 2016. november 22.

**Csomor Tibor Zimmermann-né dr. Kovács Anikó**

polgármester jegyző

**Záradék:**

Jelen rendelet Kölked község közigazgatási területén kihirdetésre került az önkormányzat hirdetőtábláján és honlapján való közzététellel.

Kölked, 2016. december 1.

|  |
| --- |
| **Zimmermann-né dr. Kovács Anikó**jegyző |

**Melléklet:**

Átvételi elismervény

 ……………………… (név) ………………………………. (lakcím) szám alatti lakos aláírásommal igazolom, hogy a mai napon Kölked Község Képviselő-testületének a szociális célú tűzifa 2016. évi igénylésének részletes feltételeiről szóló 16/2016. (XII. 1.) sz. önkormányzati rendelete alapján megállapított természetbeni juttatásként ……. m3 mennyiségű tűzifát átvettem.

Kölked, 2016…………………………..

………………………………………. ……………………………………..

átvevő átadó